
[bookmark: _GoBack]Retningslinjer for godkjenning av kurs på ph.d.-nivå
1. Godkjenningsprosedyre 
Ph.d.-programmenes interne kurs, utenom obligatorisk opplæringsdel, skal behandles i ph.d.-utvalg på fakultet som innstiller til vedtak i Utdanningsutvalget. Utdanningsutvalget fatter vedtak. Ved møtebehandling av ph.d.-kurs i Utdanningsutvalget bør det være et settemedlem med førstekompetanse oppnevnt av det aktuelle ph.d.-utvalg.
Innpass av kurs på ph.d.-nivå avlagt ved egen og annen institusjon godkjennes av ph.d.-utvalg på fakultet. 
Ph.d.-kandidater kan få forhåndsgodkjenning av eksterne kurs når det er mulig ut fra foreliggende dokumentasjon. Godkjenningen kan gjøres betinget av bestemte typer dokumentasjon i etterkant for å sikre at kurset har det faglige nivå og det omfang som disse retningslinjene forutsetter i punktene 3 og 4. 
Et godkjent ph.d.-kurs tatt i samme fagområde ved en annen institusjon skal normalt godskrives kandidaten med samme antall studiepoeng (Universitetsloven, § 3-4), eventuelt med en avkorting dersom deler av kurset er dekket ved gradsgivende institusjon. Tvilstilfeller forelegges Utdanningsutvalget. 
Klage på behandling/godkjenning behandles av FoU-utvalget.

2. Godkjenning av kurs tatt før opptak 
Normalt skal 20 av opplæringsdelens studiepoeng avlegges etter opptak. Ph.d.-utvalget på fakultetet kan innvilge unntak fra dette dersom særlige faglige grunner tilsier det.

3. Nivå for godkjenning som ph.d.-kurs 
Disse kravene stilles for at kurs kan sies å ha ph.d.-nivå: 
· kurset gis normalt ved en doktorgradsgivende institusjon og har foreleser(e) som selv har doktorgrad eller tilsvarende
· kurset har deltakelse dominert av ph.d.-studenter eller etablerte forskere
· riktig nivå på læringsutbyttebeskrivelser må være ivaretatt

4. Kriterier for beregning av omfang (studiepoeng) for ph.d.-kurs 
Normalt er opplæringsdelen i ph.d.-programmet på 30 studiepoeng, noe som svarer til en arbeidsinnsats på 900 timer eller 30 timer per studiepoeng. På denne bakgrunn skal organiserte læringsaktiviteter (bl.a. seminardager og arbeidskrav), selvstudium og lesekurs (blant annet omfanget på pensum) og avsluttende evaluering balanseres i kursbeskrivelsen utfra kursets størrelse (dvs. antall studiepoeng), profil og læringsutbytte.

5. Kurs som inngår i HINNs førstelektorprogram
Slike kurs godkjennes i tråd med de samme prinsippene, men innstilles av Seksjon for universitets- og høgskolepedagogikk og kvalitet før de oversendes Utdanningsutvalget til godkjenning.

